**Yalen yliopisto** (engl. *Yale University*) on yksityinen yhdysvaltalainen yliopisto New Havenissa Connecticutissa. Se perustettiin vuonna 1701 nimellä Collegiate School, ja se on kolmanneksi vanhin korkeakoulu Yhdysvalloissa ja kuuluu eliittiyliopistojen ryhmään Ivy Leagueen. Yale on hyvin arvostettu yliopisto, ja se on usein kärkisijoilla vertailtaessa maailman yliopistoja.

Yalessa työskentelee noin 3 200 opetushenkilökuntaan kuuluvaa, jotka opettavat 5 200 undergraduate-opiskelijaa ja 6 000 graduate-opiskelijaa.

Opiskelu
--------

Yaleen kuuluu perinteisten tiedekuntien, kuten lääketieteellisen, teologisen, oikeustieteellisen, terveystieteiden ja teknillisen tiedekuntien, lisäksi muun muassa maatalous-metsätieteellinen, taiteiden ja musiikin tiedekunta.

Yalen oikeustieteellinen tiedekunta on tunnettu ja arvostettu, ja sieltä on valmistunut useita Yhdysvaltojen presidenttejä ja monia ulkomaisia valtionpäämiehiä. Myös Yalen teatterikoulu on arvostettu, ja sieltä on valmistunut useita Broadway- ja Hollywood-näyttelijöitä.

Yalen 70 undergraduate-pääainetta ovat pääasiassa keskittyneet sisältöön *liberal curriculum*, ja jotkut undergraduate-laitokset ovat luonteeltaan ammattiin valmistavia (jopa insinöörilaitokset kannustavat ja vaativat opiskelijoita tutkimaan akateemista maailmaa tekniikan ulkopuolella). Noin 20 prosenttia Yalen perusopiskelijoista opiskelee pääaineena luonnontieteitä, 35 prosenttia yhteiskuntatieteitä ja 45 prosenttia taideaineita ja humanistisia tieteitä.

Vuonna 2013 Yaleen pääsi 6,7 prosenttia noin 29 000 hakijasta. Se oli Yalen historian alhaisin sisäänpääsyprosentti. Noin 71 prosenttia paikan saaneista ottaa opiskelupaikan Yalesta vastaan. Puolet Yalen opiskelijoista on naisia, noin 30 prosenttia edustaa vähemmistöjä ja noin 10 prosenttia on ulkomaalaisia opiskelijoita. Opiskelijoista 55 prosenttia oli tullut Yaleen julkisista kouluista ja 45 prosenttia itsenäisistä, ulkomaalaisista tai uskonnollisista kouluista.

Yale poikkeaa monista muista Yhdysvaltojen suurista yliopistoista siinä, että sillä on opiskelijoilleen asuntoloita, *residential colleges*.

Opiskelijajärjestöjä
--------------------

Yalessa toimii Yhdysvaltojen vanhin opiskelijajärjestö, The Yale Political Union, joka on perustettu vuonna 1934. Muun muassa John Kerry on osallistunut opiskelijajärjestön toimintaan. Yalessa ilmestyy myös Yhdysvaltojen vanhin, päivittäinen opiskelijalehti Yale Daily News, jonka ensimmäinen numero ilmestyi 1878.

### Salaseurat

Yalessa toimii useita suljettuja yhdistyksiä, kuten Skull and Bones, Scroll and Key, Wolf's Head ja Book and Snake. Niiden jäsenyys on elinikäinen.

*Skull and Bones* -järjestön perustivat vuonna 1832 William Huntington Russelli ja Alphonso Taft. Vuoteen 1992 saakka Skull and Bones -järjestö hyväksyi jäseniksi ainoastaan miehiä. Skull and Bones -järjestöön kuuluvat muun muassa George H. W. Bush, George W. Bush, William Howard Taft ja John Kerry.

*Scroll and Key* on Yalen toiseksi vanhin salaseura, ja se on perustettu 1842. Yhdistyksen perusti John Addison Porter. Vuosittain salaseuraan valitaan 15 uutta jäsentä, ja valitsijoina ovat vanhat jäsenet. Seura valitsi ensimmäiset naisjäsenet 1989. Järjestö on huomattavasti varakkaampi kuin muut Yalen salaseurat. Järjestö on vuosittain tehnyt huomattavia lahjoituksia yliopistolle. Kuuluisia jäseniä mm. Cyrus Vance, Henry deForest ja Robert Sargent Shriver III (Bobby Shriver).

*Wolf's Head* on Yalen neljänneksi vanhin salaseura, joka on perustettu vuonna 1883. Järjestö perustettiin auttamaan uudistamaan sosiaalista systeemiä ja yliopistojen hallintoa.

*Book and Snake* on Yalen yksi vanhimmista salaseuroista, joka perustettiin vuonna 1863, ja siitä tuli vuonna 1933 Yalen senioreiden järjestö. Järjestö oli ensimmäinen, joka hyväksyi jäsenikseen naiset ja vähemmistöt. Vuosittain järjestöön valitaan 16 uutta jäsentä, jotka usein ovat esimerkiksi urheilujoukkueiden johtajia. Porter Goss kuuluu kyseiseen järjestöön.

Talous
------

Yliopiston omaisuuden arvo on noin 15 miljardia dollaria. Yalella on useita lahjoittajia, joista ensimmäinen oli Elihu Yale, jonka mukaan yliopisto on nimetty. Vuonna 1954 Yalesta valmistuneet lahjoittivat yhdessä 70 miljoonaa yliopistolle tapaamisessaan vuonna 2004.*lähde?* Vuonna 2012 yliopisto sai lahjoituksina 544 miljoonaa dollaria.
Vuonna 2013 yliopisto sai kaikkien aikojen suurimman yksittäisen lahjoituksen, kun vuonna 1954 valmistunut Charles B. Johnson antoi sille 250 miljoonaa.

Kirjasto
--------

Yliopiston kirjasto toimii 15 rakennuksessa, joissa on yhteensä 15 miljoonaa teosta. Yalen kirjasto on yksi Yhdysvaltojen suurimmista ja maailman toiseksi suurin opiskelijakirjasto.

Tunnukset
---------

Yalen maskotti on koira nimeltä *Handsome Dan*, joka on bulldoggi. Yale otti koiran maskotiksi vuonna 1889, ja maskotin virka siirtyy koiralta seuraavalle edellisen kuollessa tai jäädessä eläkkeelle. Handsome Danin arvellaan olevan ensimmäinen elävä maskotti Yhdysvalloissa.

Sijoitus yliopistovertailuissa
------------------------------

Lukuvuonna 2013–2014 Yale oli Times Higher Education -luokittelussa sijalla 11. QS World University Rankings 2013 sijoitti sen sijalle 8. Myös Academic Ranking of World Universities (ARWU) eli Shanghai Ranking laittoi Yalen 11. sijalle, jolla se on ollut vuodesta 2004.

Merkittäviä henkilöitä
----------------------

Kymmenen tutkijaa on saanut fysiikan, kemian, lääketieteen tai taloustieteen Nobel-palkinnon ollessaan Yalen tai sen Medical Schoolin henkilökuntaa: Lars Onsager 1968, Sidney Altman 1989, Thomas A. Steitz 2009, James Rothman 2013, Tjalling Koopmans 1975, James Tobin 1981, Robert Shiller 2013, George E. Palade 1974. Yliopistoon kytkeytyy tavalla tai toisella kymmeniä Nobel-palkittuja.

### Tunnettuja alumneja

Yalesta ovat valmistuneet monet Yhdysvaltain presidentit, kuten George H. W. Bush, Bill Clinton (joka opiskeli oikeustiedettä kuten myös hänen puolisonsa Hillary Clinton), ja George W. Bush. Monet vuoden 2004 presidenttiehdokkaista olivat Yalesta: Bush, varapresidentti Dick Cheney, John Kerry, Howard Dean ja Joe Lieberman. Useat Yhdysvaltojen korkeimman oikeuden jäsenet ovat valmistuneet Yalesta.

Suomalais-amerikkalainen arkkitehti Eero Saarinen on Yalesta.

Lähteet
-------

1. 1 2 3  Yale University Encyclopedia Britannica. Viitattu 27.10.2013.
2. ↑  Yale University Class of 2017 Admission Rate *yaledailynews.com*. Viitattu April 22, 2013.
3. 1 2  Historic $250 million gift to Yale from alumnus is largest ever Yale News. Viitattu 27.10.2013.
4. ↑  About Yale Political Union Yale Political Union. Viitattu 27.10.2013.
5. ↑  About the Yale Daily News Historical Archive Yale University Library.. Viitattu 27.10.2013.
6. ↑  Tap secrets of Yale societies  2002. Yale News. Viitattu 27.10.2013.
7. ↑  Report Says Stanford Is First University to Raise $1 Billion in a Single Year NY Times. Viitattu 27.10.2013.
8. ↑  About the Library Yale Library. Viitattu 27.10.2013.
9. ↑  World University Rankings 2013–2014 THE. Viitattu 27.10.2013.
10. ↑  QS World University Rankings 2013 Top Universities. Viitattu 27.10.2013.
11. ↑  Academic Ranking of World Universities (ARWU) *shanghairanking.com*.  Arkistoitu 11.3.2019. Viitattu 27.10.2013.
12. ↑  Nobel Laureates and Research Affiliations *nobelprize.org*. Viitattu 27.10.2013.
13. ↑  "WASHINGTON DC, USA – REVEALED: EERO SAARINEN'S SECRET WARTIME ROLE IN THE WHITE HOUSE" October 25, 2010 Architectural Review, Mina Marefat

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Yalen yliopisto**.
* Yliopiston kotisivut (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Ivy League |
| --- |
|  |
| Yliopistot | 
* Brownin yliopisto
* Columbian yliopisto
* Cornellin yliopisto
* Dartmouth College
* Harvardin yliopisto
* Pennsylvanian yliopisto
* Princetonin yliopisto
* Yalen yliopisto

 |
|  |
| Joukkueet | 
* Brown Bears
* Columbia Lions
* Cornell Big Red
* Dartmouth Big Green
* Harvard Crimson
* Penn Quakers
* Princeton Tigers
* Yale Bulldogs

 |

 |